AIŠKINAMASIS RAŠTAS

Dėl savivaldybės turto perdavimo pagal panaudos sutartį bendrijai „Edeno vaivorykštė”

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija 2019 m. rugsėjo 26 d. gavo bendrijos „Edeno vaivorykštė“ (toliau – bendrija) prašymą, kuriuo prašoma 10 metų perduoti patalpas bendrijos veiklai Molėtų rajono savivaldybei nuosavybės teise priklausančiame pastate, esančiame Molėtų r. sav., Molėtų m., Vilniaus g. 48. Prašyme bendrija nurodo, kad 10 m. naudojasi šiomis patalpomis, kurios buvo suteiktos pagal 2009-12-03 turto panaudos sutartį Nr. 08-T6 įstatuose numatytai veiklai. Patalpos yra naudojamos gausių šeimų susitikimams, mokymams, seminarams, edukacinėms programoms - sveikos gyvensenos, sporto, mokslo, meno ir kitomis temomis, rengiami susitikimai su socialiai pažeidžiamais asmenimis. Patalpos prižiūrimos, remontuojamos, komunaliniai mokesčiai mokami laiku. Raštu įsipareigojama atlikti perduotų patalpų einamąjį ir kapitalinį remontus.

Bendrija pateikė įstatų kopiją ir prašymą, kuriame nurodo, kad įstaiga yra pelno nesiekianti organizacija, jungianti Molėtų krašto gausias katalikiškas šeimas bendriems jų tikslams ir poreikiams tenkinti bei įgyvendinti. Bendrijos vykdoma veikla – suburti gausias šeimas bendrai veiklai, dalyvauti mokslo, kultūros, sporto, meno, socialiniuose ir kituose projektuose bei programose. Šią veiklą bendrija įgyvendina nuo 2003 m. vadovaudamasi Lietuvos Respublikos teisės aktais.

Siekiant įvertinti poveikį konkurencijai, nustatyta:

1. Bendrijos veikla atitinka Molėtų rajono bendruomenės poreikius, jų užduotys ir įpareigojimai tenkinti viešuosius interesus aiškiai apibrėžti;
2. Bendrijos nariai yra fiziniai ir juridiniai asmenys, kurie moka nario mokestį, gali turėti rėmėjus, kuriai patikėta teikti paslaugas bendrijos nariams.

Parengto sprendimo projekto tikslas – perduoti 10 metų pagal turto panaudos sutartį bendrijai „Edeno vaivorykštė“ savivaldybei nuosavybės teise priklausančias ir šiuo metu Molėtų rajono savivaldybės administracijos patikėjimo teise valdomas patalpas.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 3, 16, 29 punktai, 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 3 punktas, 2 dalies 7 punktas, 4 dalis;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2019 m. sausio 24 d. sprendimu Nr. B1-13 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, 2.3, 3.7, 5.1.1 papunkčiai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – bendrijai „Edeno vaivorykštė“ bus perduotos patalpos, kuriose vyks susitikimai, užsiėmimai, kurių metu bus tenkinami visuomenės poreikiai.

Neigiamų pasekmių nenumatoma.

**4. Priemonės sprendimui įgyvendinti**

Bus parengta ir pasirašyta turto panaudos sutartis bei turto perdavimo – priėmimo aktas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.